คาดหุ้นสัปดาห์หน้ายังผันผวน
กสิกรไทย คาดหุ้นสัปดาห์หน้ายังผันผวน-เงินบาทกรอบ30.20/50จับตาประชุมรมต.อียู-ท่าทีเฟด
17 ก.ย. 2554

กสิกรไทย คาดหุ้นสัปดาห์หน้ายังผันผวน-เงินบาทกรอบ30.20/50จับตาประชุมรมต.อียู-ท่าทีเฟด
บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด ระบุว่า แนวโน้มค่าเงินบาทสัปดาห์หน้า ระหว่างวันที่ 19-23 ก.ย.2554  เงินบาท อาจเคลื่อนไหวในกรอบ 30.20-30.50 บาทต่อดอลลาร์ฯ โดยคงต้องจับตาผลการประชุมของรัฐมนตรีสหภาพยุโรป ความคืบหน้าในการเพิ่มประสิทธิภาพให้กับกองทุนรักษาเสถียรภาพการเงินยุโรป และผลการประชุมนโยบายการเงินของธนาคารกลางสหรัฐฯ (20-21 ก.ย.) รวมถึง ตัวเลขเศรษฐกิจสหรัฐฯ ที่สำคัญ ได้แก่ ดัชนีตลาดที่อยู่อาศัยเดือนก.ย. ดัชนีชี้นำเศรษฐกิจสหรัฐฯ ข้อมูลยอดขายบ้านมือสอง การเริ่มสร้างบ้าน การอนุญาตก่อสร้างเดือนส.ค. และจำนวนผู้ขอรับสวัสดิการว่างงานรายสัปดาห์
สำหรับ แนวโน้มดัชนีหุ้นไทยสัปดาห์หน้าระหว่างวันที่ 19-23 ก.ย. 2554   ดัชนีอาจยังคงผันผวน โดยมีโอกาสฟื้นตัวขึ้นหากสถานการณ์ในต่างประเทศไม่เลวร้ายลง ขณะที่ คงจะต้องจับตาท่าทีของธนาคารกลางสหรัฐฯ ที่อาจพิจารณาดำเนินมาตรการผ่อนคลายเพิ่มเติมในการประชุม FOMC วันที่ 20-21 ก.ย. และความคืบหน้าของการแก้ปัญหาหนี้ในยุโรป ซึ่งจะมีการครบกำหนดของพันธบัตรกรีซ ตลอดจนการรายงานตัวเลขเศรษฐกิจที่สำคัญของสหรัฐฯ อาทิ เครื่องชี้วัดที่อยู่อาศัย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,030 และ 1,011 ขณะที่ แนวต้านคาดว่า จะอยู่ที่ 1,044 และ 1,051 จุด ตามลำดับ